Rannsókn stendur enn yfir á hvað olli árekstrinum sem varð sænska listamanninum Lars Vilks og tveimur lögreglumönnum að bana á sunnudagskvöld. Líklegast er talið að slys hafi orðið.
Ómerkt lögeglubifreið þremenninganna lenti í árekstri við flutningabíl skammt frá bænum Markaryd í Smálöndum í Svíþjóð.
Vilks var hótað bana allt frá því að skopmynd eftir Vilks af spámanninum Múhammeð í líki hunds birtist í sænsku blaði árið 2007. Iðulega var ráðist að honum og Al-Kaída-samtökin hétu fé til höfuðs honum.
Undanfarin ár hafði Vilks verið undir vernd lögreglu en sænsk lögregluyfirvöld segja ekkert benda til þess að ódæðismenn hafi verið að verki. Einn fyrrverandi lífvarða hans segist ekki geta ímyndað sér annað en slys í samtali við sænska ríkísútvarpið. Hann telur að í raun hafi óhappatilviljun valdið því sem gerðist. Fyrir liggur að bílnum sem Vilks var farþegi í var ekið yfir á rangan vegarhelming en ekki er vitað hvers vegna það gerðist.
Ein kenning lögreglu er að dekk hafi hreinlega sprungið á bílnum og ökumaðurinn því misst stjórn á honum. Einnig bendir margt til þess hratt hafi verið ekið. Lífvörður Vilks segir hraðan akstur ekki óvenjulegan en að lögreglumenn þeir voru með honum í bílnum hafi verið afar hæfir og ólíklegt að þeim yrðu á alvarleg mistök.
Hann vonast til að hverjum steini verð velt við til að komast að hinu sanna svo að samsæriskenningum um örlög Lars Vilks linni.